text: 69-årig kvinde sigtet for brandstiftelse
  07 januar 2014 kl. 09.21
  En 69-årig kvinde fra Højer er i grundlovsforhør sigtet for at sætte ild til sit eget hjem.
  Politiet mistænker en 69-årig kvinde for at stå bag en større brand, der ødelagde hendes eget hjem.
  Tirsdag kl. 12.00 bliver kvinden fremstillet i grundlovsforhør i retten i Sønderborg. Det oplyser Syd- og Sønderjyllands Politi.
  Kvinden bor i det stråtækte hus på Klostergade 5 i Højer, der mandag formiddag nedbrændte, og hvor brandfolkene måtte koncentrere sig om at redde naboejendommene.
  Huset blev stærkt brandskadet. Hele tagkonstruktionen udbrændte, og desuden blev et nabohus delvist brandskadet.
  Den 69-årige kvinde blev reddet ud af brandværnet og bragt til sygehuset til undersøgelse for røgforgiftning.
  